  Туспуктэм: Алексей Арзамасцев Наталия Сильвестрова Ижкарысь 2024-тӥ арын тупатъяно сюресъёслэсь лыдзэс будэтыны малпало. Ужъёсты «Безопасные качественные дороги» йӧскалык ӵектос улсын быстозы. Со сярысь журналистъёслы Удмуртиысь транспортъя но сюрес возёсъя министр Алексей Горбачёв вераз. Азьвыл карысь куать сюресэз тупатъялозы шуыса ивортӥзы вал. « 2024-тӥ арын Ижкарлы 1,2 миллиард манет висъялозы. Туннэ ми коньдэтэз радъяськомы, озьыен со уксё одно ик висъямын луоз » Алексей Горбачёв, Удмуртиысь транспортъя но сюрес возёсъя министр Одӥг миллиард манетэз сюресъёсты тупатъянын кутозы, нош 200 миллион манет тыр тротуаръёсты выльдозы. Ижысь Колосков нимо ульчаын ужъёсты ортчытыны малпало, Ленин нимо урамез (Карл Маркс нимо урам дорысен ипподром дорозь) тупатъялозы, рельсъёсты но дугдылонниосты воштозы. Озьы ик Воткинской шоссеысь, 8-тӥ Март, Союзной (Берш нимо урамысен Калашников нимо проспектозь) урамъёсысь сюресъёсты выльдыны малпало. Коммунаръёслэн урамысьтызы, 9-тӥ Подлесной, Горький нимо, Советской ульчаосысь тротуаръёсты лэсьтозы. « Тротуаръёсты выльдон сяна, трамвай дугдылонниосты выльдозы. Пуксён инты рельсъёс дорын интыяське, соин сэрен машинаен ветлон сюрес сюбега. Соин ИжГЭТ ӵектосъёс дасяз, кудзыя со интыосын сюрес люкетэз паськытатозы » Алексей Горбачёв, Удмуртиысь транспортъя но сюрес возёсъя министр Ужъёсты Ленин нимо но Пойма урамъёсын ортчытозы. Тупатъяно сюресъёсын лыдмет вошъяськыны быгатэ. Тодэ вайытом, Удмуртиын 2024-тӥ арын йӧскалык ӵектосъя 70-лэсь трос муниципал сюресъёсты тупатъялозы. Тегъёс: сюресъёс тупатъянужъёс йӧскалыкӵектосъёс Ижкар Удмуртия  